b'\n_START_ARTICLE_\nJanez Tom\xc5\xa1i\xc4\x8d (u\xc4\x8ditelj)\n_START_SECTION_\n\xc5\xbdivljenje in delo\n_START_PARAGRAPH_\nTom\xc5\xa1i\xc4\x8d je osnovno (1915\xe2\x80\x931921) in me\xc5\xa1\xc4\x8dansko \xc5\xa1olo (1922\xe2\x80\x931926) ter 5 letnikov u\xc4\x8ditelji\xc5\xa1\xc4\x8da (1926\xe2\x80\x931931) obiskoval v Ljubljani. V letih 1931\xe2\x80\x931937 je \xc5\xa1tudiral na ljubljanski Filozofski fakulteti in 1937 diplomiral iz pedagogike. Med \xc5\xa1tudijem na univerzi je slu\xc5\xbeboval v ljubljanski pobolj\xc5\xa1evalnici (1932), na osnovni \xc5\xa1oli v Grosupljem (1933), v Hru\xc5\xa1ici pri Ljubljani (1934-1936) in v Arti\xc4\x8dah (1936-1938); na me\xc5\xa1\xc4\x8danski \xc5\xa1oli na Jesenicah (1936-1939), in v Kranju (1939-1941)._NEWLINE_V \xc4\x8dasu 2. svetovne vojne je bil v Bre\xc5\xbeah na Koro\xc5\xa1kem, od 1942 povezan s Pokrajinskim odborom OF za Gorenjsko. Leta 1945 je vodil u\xc4\x8diteljski te\xc4\x8daj v Kranju, od oktobra 1945 do septembra 1946 in 1948\xe2\x80\x931963 pou\xc4\x8deval na u\xc4\x8ditelji\xc5\xa1\xc4\x8du v Ljubljani, bil vmes ravnatelj u\xc4\x8ditelji\xc5\xa1\xc4\x8da v Tolminu (1946-1947) in gimnazije v Sti\xc4\x8dni (1947-1948). Leta 1958 je postal pedago\xc5\xa1ki svetnik, ter 1963 honorarni predavatelj specialne metodike za pedagoge na FF v Ljubljani, od 1964-1972 pa je bil redni profesor na Pedago\xc5\xa1ki akademiji v Ljubljani. Leta 1961 je bil odlikovan z redom dela s srebrnim vencem, 1971 pa z redom dela z zlatim vencem._NEWLINE_Tom\xc5\xa1i\xc4\x8d je preu\xc4\x8deval specialno metodiko za pouk prirodoslovnega pouka ter u\xc4\x8dne oblike skupinskega pouka; organiziral je mre\xc5\xbeo centrov vi\xc5\xa1je\xc5\xa1olskega \xc5\xa1tudija u\xc4\x8diteljev ob delu. Uredil je zbirko metodik za razredni pouk Metodika I-III (1955-1957) in v njej napisal metodiko geografskega in prirodopisnega pouka, napisal je u\xc4\x8dbenik Spoznavanje narave za \xc4\x8detrti razred osnovnih \xc5\xa1ol (1961) ter \xc5\xa1tevilne strokovne in poljudne \xc4\x8dlanke.'